-----------------------------------------------------------------------
  ปัจจัยความเสี่ยง

  -----------------------------------------------------------------------

ปัจจัยและอิทธิพลหลักที่อาจมีผลกระทบต่อการดำเนินงานหรือฐานะการเงินในอนาคต

1.  ความเสี่ยงจากการที่ยอดขายลดลง เนื่องจากผลกระทบจากเหตุการณ์ความไม่สงบใน 3
    จังหวัด ชายแดนภาคใต้ ได้แก่ ยะลา ปัตตานี และนราธิวาส
    ซึ่งนับวันจะทวีความรุนแรงมากยิ่งขึ้น
    และปัจจุบันได้ลุกลามเข้ามาในเขตอำเภอรอบนอกของจังหวัดสงขลา
    เหตุการณ์ดังกล่าวมีผลต่อความปลอดภัยในชีวิตและทรัพย์สิน กระทบต่อการท่องเที่ยว
    ทำให้การค้าซบเซา กำลังซื้อลดลง และไม่มีการลงทุนเพิ่ม
    ทั้งหมดนี้มีผลกระทบโดยตรงต่อยอดขายของบริษัทฯ

2.  ความเสี่ยงจากการเปลี่ยนพฤติกรรมของผู้บริโภคจากกระแสความใส่ใจในสุขภาพ
    ทำให้ผู้บริโภคหันไปนิยมดื่มผลิตภัณฑ์ non-carbonated
    ที่เป็นเครื่องดื่มเพื่อสุขภาพมากขึ้นอย่างต่อเนื่อง เช่น น้ำผลไม้ เครื่องดื่มชาเขียว
    เครื่องดื่มเกลือแร่ ผลิตภัณฑ์นมบรรจุกล่องพร้อมดื่ม ตลอดจนน้ำดื่มบริสุทธิ์
    ทำให้ผู้บริโภคมีทางเลือกมากขึ้นและบริโภคน้ำอัดลมน้อยลง

3.  ความเสี่ยงจากความสามารถในการทำกำไรลดลง เนื่องจากการเปลี่ยนแปลงแนวโน้ม
    ความต้องการของผู้บริโภคจากการบริโภคเครื่องดื่มในบรรจุภัณฑ์ชนิดคืนขวด (returnable
    bottles) ซึ่งมีกำไรต่อหน่วยสูง มาเป็นเครื่องดื่มในบรรจุภัณฑ์ชนิดไม่คืนขวด
    (non-returnable bottles) มีช่องทางการจำหน่ายผ่านร้านค้าประเภท Modern Trade
    และ Convenience Store ซึ่งมีอำนาจในการต่อรองสูง
    กำไรต่อหน่วยน้อยกว่าเครื่องดื่มในบรรจุภัณฑ์ชนิดคืนขวด โดยใน
    ปี 2549 ยอดขายผลิตภัณฑ์ของบริษัทฯ ที่จำหน่ายให้กับร้านค้าประเภทนี้มีมากกว่า 30%
    ของยอดขายผลิตภัณฑ์รวม และมีแนวโน้มเพิ่มขึ้น
    เนื่องจากการขยายตัวของร้านค้าส่งค้าปลีกสมัยใหม่
    และผู้บริโภคนิยมเข้าไปจับจ่ายใช้สอยในร้าค้าประเภทนี้

4.  ความเสี่ยงจากการแข่งขันด้านราคาที่รุนแรง โดยเฉพาะในตลาดสมัยใหม่ (Modern Trade)
    ระหว่างบริษัทฯ กับคู่แข่ง

5.  ความเสี่ยงจากข้อจำกัดในการขยายตลาด เนื่องจากบริษัทฯ
    มีขอบเขตการจำหน่ายจำกัดเฉพาะ 14 จังหวัดภาคใต้ ตั้งแต่จังหวัดชุมพรลงไปเท่านั้น
    โดยที่บริษัทฯ มีขนาดของกิจการแตกต่างจากคู่แข่งที่ขายผลิตภัณฑ์ประเภทเดียวกัน
    และคู่แข่งสำคัญสามารถจำหน่ายผลิตภัณฑ์ได้ทั่วทุกภาคของประเทศ

6.  เนื่องจากเครื่องดื่มน้ำอัดลมเป็นสินค้าตามฤดูกาล โดยมียอดความต้องการสูงในช่วงฤดูร้อน
    บริษัทฯ จึงมีความเสี่ยงที่จะประสบกับภาวะกำลังการผลิตไม่เพียงพอในช่วงฤดูร้อน
    และมีกำลังการผลิตเหลือเกินความต้องการในช่วงฤดูกาลอื่น

แนวทางการดำเนินการเพื่อรองรับปัจจัยที่อาจมีผลกระทบต่อผลการดำเนินงานจองบริษัทฯ

1.  บริษัทฯ ได้ปรับปรุงยุทธศาสตร์การบริหารงานด้านการผลิต การตลาด การจัดเก็บสินค้า
    และระบบการกระจายสินค้า
    โดยการดำเนินการดังกล่าวจะเอื้อประโยชน์ในด้านการลดต้นทุนและค่าใช้จ่าย
    ลดการสูญเสียในขั้นตอนการผลิต ตลอดจนเพิ่มประสิทธิภาพในการทำงานให้มากยิ่งขึ้น

2.  พัฒนาช่องทางการขายและปรับปรุงระบบการขายให้ทันสมัย
    มีการวิเคราะห์ช่องทางการจำหน่ายเพื่อประโยชน์ด้านการเพิ่มยอดขายที่มีกำไร

3.  มองหาตลาดใหม่ๆ สำหรับสินค้าที่เป็นที่ต้องการของตลาด
    เพื่อให้สอดคล้องกับพฤติกรรมของผู้บริโภค
    เพื่อสร้างยอดขายและตอบสนองความพึงพอใจของผู้บริโภค

4.  ส่งเสริมและพัฒนาทีมงาน
    โดยเฉพาะการเน้นพัฒนาพนักงานทุกระดับให้มีศักยภาพในการทำงานและการแก้ปัญหาอย่างมีระบบ
    เพื่อให้บรรลุวิสัยทัศน์และเป้าหมายขององค์กร

5.  ปรับปรุงระบบการจัดซื้อจัดจ้างใหม่เพื่อให้มั่นใจว่าได้รับวัตถุดิบและวัสดุที่มีคุณภาพในราคา
    ที่เหมาะสมและได้รับของในเวลาอันรวดเร็ว

6.  พัฒนาระบบ IT เพื่อให้สามารถวิเคราะห์ข้อมูลได้รวดเร็วและแม่นยำในทุกหน่วยงาน
    เพื่อให้ฝ่ายบริหารมีข้อมูลที่น่าเชื่อถือในการนำไปใช้วางแผนและใช้ในการตัดสินใจ

7.  รักษาความสัมพันธ์ที่ยั่งยืนกับลูกค้าและหน่วยงานภายนอกที่เกี่ยวข้องอย่างต่อเนื่อง
    เพื่อสร้างความเข้าใจและมั่นใจในตัวบริษัทฯ ว่ามีมาตรฐานทั้งในด้านคุณภาพและบริการ

ด้วยแนวทางการรองรับข้างต้น และด้วยความพยายามรักษาผลการดำเนินงานมาโดยตลอด บริษัทฯ
เชื่อมั่นว่าบริษัทฯ จะสามารถจัดการและรับความเสี่ยงที่อาจเกิดขึ้นได้